আমাদের প্রস্তাবটি নরম্যানকে জানাবার আগে একটু দ্বিধায় ছিলাম তিনি রাজি হবেন কিনা। আর এই সাক্ষাৎকারে বিরাট অংশই যেহেতু হবে বোর্হেসকে কেন্দ্র করে, সুতরাং তিনি বোর্হেস সম্পর্কে এখন মুখ খুলতে রাজি হবেন কিনা কে জানে। কারণ ইতিমধ্যেই বোর্হেস-বিশ্বে দুটো পন্থী তৈরি হয়ে গেছে: একটি কোদামাপন্থী, অন্যটি অ-কোদামাপন্থী। নরম্যান কোদামাপন্থীদের বিপরীতে অবস্থান করেন। নরম্যানের অনুবাদ পুনঃপ্রকাশের অনুমতি দিতে না-রাজ কোদামা। এনিয়ে মামলা মোকদ্দমা পর্যন্ত চলছে। কোদামা তাকে বোর্হেস-বিশ্ব থেকে পারলে চিরকালের জন্য মুছে ফেলতে চায়। এসব কারণেই আমাদের একটু সংশয় ছিল তিনি আদৌ রাজি হবেন কিনা। কিন্তু প্রস্তাব করতেই ফল ঘটলো উল্টো। তিনি সাক্ষাৎকার দেবেন তো বটেই, আমাদেরকে বিস্মিত করে দিয়ে বললেন, তোমরা ইচ্ছে করলে বোর্হেস সম্পর্কিত যে কোনো বাজে প্রশ্নও করতে পারো। আমরা দুজনই আনন্দে আপ্লত। কিন্তু আমি একটা বিষয়ে ভেবে পাচ্ছিলাম না, কেন তিনি বললেন বাজে প্রশ্নও করা যাবে। বোর্হেস নিয়ে কী এমন বাজে প্রশ্ন করা সম্ভব? এনিয়ে ভেবে আমি বাজে কোনো প্রশ্নই খুঁজে বের করতে পারছিলাম না। যাইহোক, সুযোগের সদ্ব্যবহার করার জন্য আমার দীনহীন ভিডিও ক্যামেরাটা দিয়ে সাক্ষাৎকার নেয়া শুরু করেছিলাম। সেই সাক্ষাৎকার মোট কত ঘন্টার ছিল এখন আর মনে নেই, তবে চার/পাঁচ ঘণ্টা তো হবেই, আরও বেশিও হতে পারে।